जॉन मेनार्ड कीन्स (John Maynard Keynes, केंज़; 5 जून 1883 – 21 अप्रैल 1946) एगो ब्रिटिश अर्थशास्त्री रहलें। कीन्स के बिचार मैक्रोइकोनॉमिक्स के क्षेत्र में अतना परभावशाली भइलें कि मैक्रोइकोनॉमिक्स आ देसन के राष्ट्रीय आर्थिकी नीति के क्षेत्र में भारी बदलाव भ गइल। कीन्स बीसवीं सदी के सभसे परभावशाली अर्थशास्त्री लोग में से एक रहलें आ अपना पहिले के लोगन के काम से आगे बढ़े आ ओह काम सभ में भारी सुधार आ परिष्कार करे के काम कइलें। इनका के आधुनिक मैक्रोइकोनॉमिक थियरी के संस्थापक मानल जाला। इनके बिचार आ दिहल सिद्धांत सभ के आधार पर इकोनॉमिक्स में एगो अलग इस्कूल (पंथ) के अस्थापना भइल जेकरा के कीन्सियन अर्थशास्त्र कहले जाला।